**Az előterjesztést megtárgyalta:**

* Egészségügyi Szakmai Bizottság
* Gazdasági és Városstratégiai Bizottság
* Oktatási és Szociális Bizottság

*A határozati javaslatot törvényességi*

*szempontból megvizsgáltam:*

*/: Dr. Károlyi Ákos :/*

*jegyző*

**ELŐTERJESZTÉS**

**Szombathely Megyei Jogú Város Közgyűlésének 2017. április 27-i ülésére**

**Javaslat önkormányzati védőoltási program folytatására**

Szombathely Megyei Jogú Város Önkormányzata mindig is kiemelt figyelmet fordított a helyi lakosok egészségmegőrzésére és betegségmegelőzésre. Erre tekintettel korábban méhnyakrák megelőző védőoltási programot indított szombathelyi fiatal lányok részére.

A méhnyakrák megelőző védőoltás Nemzeti Védőoltási Programba történő kerülését követően újabb védőoltási program indításáról kezdődtek egyeztetések.

Az Egészségügyi Szakmai Bizottság a 69/2016. (XII.14.) ESzB. számú határozatában a bárányhimlő elleni védőoltási program bevezetését támogatta Szombathely Megyei Jogú Városban a szombathelyi lakcímmel rendelkező óvodáskorú gyermekeknek.

Több megyei jogú város indított a közelmúltban oltási programot, így például Kaposvár, Eger, Hódmezővásárhely, valamint Miskolc és Salgótarján, akik szintén a bárányhimlő elleni védőoltást indították el önkormányzati programként.

A bárányhimlő az egyik leggyakoribb fertőző betegség, annak ellenére, hogy védőoltással megelőzhető. A fertőzést nehéz elkerülni, mert a vírus rendkívül ragályos. Magyarországon évente 30-40 ezer bárányhimlős esetet jelentenek, de a valós megbetegedések száma ennek körülbelül a duplája lehet. A bárányhimlő heveny, ragályos, hólyagos kiütésekkel járó, cseppfertőzéssel terjedő vírusfertőzés. A beteg, akár még tünetmentesen, a kiütések megjelenése előtt 1-2 nappal már fertőz. Körülbelül a kéthetes lappangási idő után jelenik meg a láz és olykor az egész testet elborító, napok alatt hólyagossá váló, majd pörkösödő, általában egy hétig tartó kiütés. A vírus a betegség gyógyulása után a szervezetben marad, a gerincvelői idegdúcokban megbújva és későbbi életkorban, bizonyos faktorok hatására reaktiválódhat, övsömört okozva.

A ***Házi Gyermekorvosok Egyesületének véleménye*** szerint a bárányhimlő nem veszélytelen betegség, minden századik kisgyermeknél komoly szövődményeket okoz, s a ***3-5 éves korosztály körében a leggyakoribb***. A Házi Gyermekorvosok Egyesületének adatai szerint Magyarországon még mindig több tízezer gyermek betegszik meg évente, 2016 évben 38 ezer érintettet regisztráltak. Világszerte évi 4,2 millió szövődményes fertőzést és 4200 halálesetet okoz a bárányhimlő. Nyolc európai uniós tagállam már úgy döntött, hogy az állami oltási rendbe emeli az ellenszérumot, a magyar illetve a svéd kormány pedig jelenleg fontolgatja ezt.

Az első évben az összes óvodás megszólítása szükséges, majd ezt követően már csak egy korosztály. Így az előzetes becslések, valamint a már meglévő átoltottság alapján hozzávetőlegesen 1000 gyermek oltása várható, melynek költsége az első évben nettó 14.000.000 forint, az ezt követő években 7-9.000.000 forint körüli összegben alakul, figyelembe véve a jelenleg ismert vakcina árakat.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2017. április „ ”

/: **Dr. Puskás Tivadar** :/

**HATÁROZATI JAVASLAT**

**………../2017. (IV.27.) Kgy. sz. határozat**

1. A Közgyűlés Szombathely Megyei Jogú Város vonatkozásában megtárgyalta az önkormányzati védőoltási program folytatásáról szóló előterjesztést, s kinyilvánítja, hogy a bárányhimlő elleni védőoltási program bevezetését elviekben támogatja Szombathely Megyei Jogú Városban, a szombathelyi lakcímmel rendelkező óvodáskorú gyermekek részére.
2. A Közgyűlés felkéri a Polgármestert és a Jegyzőt, az oltási program elindításához szükséges 14.000.000 forint összegű forrás rendelkezésre állása esetén vizsgálja meg, hogy a bárányhimlő védőoltás önkormányzati oltási programként történő bevezetéséhez milyen normatív szabályrendszer bevezetése indokolt és azt terjessze a Közgyűlés elé.

**Felelősök:** Dr. Puskás Tivadar polgármester

Molnár Miklós alpolgármester

Koczka Tibor alpolgármester

Dr. Károlyi Ákos jegyző

(a végrehajtás előkészítéséért:

dr. Bencsics Enikő, az Egészségügyi és Közszolgálati Osztály vezetője

Stéger Gábor a Közgazdasági és Adó Osztály vezetője)

**Határidő:** azonnal (az 1. pont vonatkozásában)

a költségvetési rendelet határozatnak megfelelő módosítását követő Közgyűlés (a 2. pont vonatkozásában)